**TISKOVÁ ZPRÁVA**

**Hodnota oznámených zákaziek medziročne vzrástla o 24 %**

**Bratislava 8. 6. 2022 - V roku 2021 boli oznámené stavebné zákazky v celkovej hodnote 2,5 mld. EUR, z toho bolo neskôr zadaných 0,6 mld. EUR (teda 24 % z oznámených). Ich skutočná zadaná hodnota bola iba 0,5 mld. EUR, pretože zadaná hodnota bola zatiaľ o cca 19 % nižšia než pri oznámení. Z celkového objemu oznámených zákaziek boli neskôr zrušené zákazky za 0,2 mld. EUR (teda cca 10 % z oznámených). Po odčítaní zadaných a zrušených zákaziek zostáva v systéme ešte 1,6 mld. EUR (teda 66 %), ktoré neboli zatiaľ zadané, alebo zrušené. Vyplýva to z Polročnej štúdie slovenského stavebníctva H1/2022 spracovanej analytickou spoločnosťou CEEC Research s.r.o. za podpory generálneho partnera Považskej cementárne Ladce a.s.**

V roku 2021 bolo vydaných 1 825 oznámení o stavebnej zákazke, čo v porovnaní
s predchádzajúcim rokom predstavovalo rast o 65,9 %. Pokiaľ by sme porovnávali iba nadlimitné zákazky, dostaneme medziročný rast počtu oznámení o zákazke o 80,2 %. Tento nárast počtu stavebných zákaziek potvrdzuje aj **Dalibor Novotný, riaditeľ a predseda predstavenstva spoločnosti SMS a.s.** a zároveň upozorňuje, že postupne môžeme pociťovať dopady a iné krízy: *“Myslím, že čo sa týka počtu verejných zákaziek na trhu, tak dochádza k zlepšeniu. Avšak, musím dodať, že Slovensko je asi jediná krajina v regióne, kde sa celá ťarcha nárastu cien vplyvom dopadov pandémie covidu 19 plne hodila na plecia stavebným spoločnostiam. Niektorí štátni investori sa k problémom stavbárov stavajú doslova cynicky. Bohužiaľ, ešte sme sa neotriasli z jednej krízy a už začíname pociťovať dopady vojnového konfliktu na Ukrajine a ekonomických sankcií na Ruskú federáciu. Samozrejme, že odsudzujeme ruskú agresiu a súhlasíme so sankciami a obmedzovaním ruského trhu. Zároveň však jedným dychom dodávame, že aj slovenské stavebné spoločnosti na to výrazne doplácajú, a to nielen zvýšenými cenami kľúčových vstupných materiálov, ale aj ich nedostupnosťou.“*

Celková predpokladaná hodnota oznámení o stavebnej zákazke v roku 2021 činila 2 458 mil. EUR a bol zaznamenaný jej medziročný rast o 24,3 %. Pre nadlimitné zákazky klesla hodnota o 1,9 %. Na zvýšenú hodnotu zákaziek z dôvodu rastu cien zákaziek upozorňuje **Andrej Doležal, minister dopravy a výstavby SR**: *„V doprave vyhlasujeme pomerne veľa zákaziek, napríklad v oblasti rekonštrukcie železničných tratí. Problematika, s ktorou je taktiež potrebné sa adekvátne vyrovnať, je súčasný stav, pri ktorom bola stanovená predpokladaná hodnota zákaziek ešte bez zohľadnenia nárastu komodít a iných nákladov. V rámci ponúk nastáva situácia, kde sú zaslané ponuky vyššie, ako je predpokladaná hodnota zákazky a v prípade, že sa zákazka realizuje z eurofondov, je potrebné sa systémovo nastaviť spôsobom, ktorý nebude v rozpore s definovanými požiadavkami ohľadom prípravy projektov.“*

 **Hodnota oznámení o zákazke**

|  |  |  |
| --- | --- | --- |
| Stavebné zákazky  | Celkom | Nadlimitné |
| mil. EUR | medziročná zmena v % | mil. EUR | medziročná zmena v % |
| 2013 | 3 907 | a | +67,0 | 2 656 | a | +52,0 |
| 2014 | 2 517 | **r** | -35,6 | 1 075 | **r**  | -59,5 |
|  2015 | 3 240 | a | +28,7 | 1 848 | a | +71,9 |
| 2016 | 1 948 | **r** | -39,9 | 1 028 | **r** | -44,4 |
|  2017 | 2 597 | a | +33,3 | 1 486 | a | +44,6 |
|  2018 | 2 236 | **r** | -13,9 | 1 338 | **r** | -24,1 |
|  2019 | 2 964 | a | +32,6 | 1 989 | a | +76,3 |
|  2020 | 1 978 | **r** | -33,3 | 1 189 | **r** | -40,2 |
|  Rok 2021 | 2 458 | a | +24,3 | 1 166 | **r** | -1,9 |

Zdroj: Vestník verejného obstarávania, výpočty CEEC Research

Zo zákaziek, ktoré boli oznámené v roku 2021, ich bolo zatiaľ zrušených 16 %. Čo sa týka predbežného objemu, bolo zatiaľ zrušených 10 % z celkovej hodnoty zákaziek oznámených v roku 2021. K ďalšiemu rušeniu zákaziek bude ešte veľmi pravdepodobne dochádzať, takže vyššie uvedené pomery sa ďalej budú meniť.

Zo zákaziek, ktoré boli oznámené v roku 2021, ich bolo zatiaľ zadaných 42 %. Čo sa týka predbežného objemu, bolo zatiaľ zadaných 24 % z celkovej hodnoty zákaziek oznámených v roku 2021.

V roku 2021 bolo zadaných 1 208 stavebných zákaziek, čo je o 40,8 % viac než
v predchádzajúcom roku. Pokiaľ by sme porovnali iba nadlimitné zákazky, dostaneme rast
o 16,5 %. Niektoré zadávacie konania stále bežia a tiež nie všetky oznámenia o zadaní zákazky boli dodané, preto treba očakávať, že v ďalších mesiacoch budú dáta ešte aktualizované.

Hodnota zákaziek zadaných v roku 2021 činila 1 566 mil. EUR a medziročne klesla o 18,1 %. Pokiaľ by sme posudzovali hodnotu zadaných zákaziek iba pre nadlimitné zákazky, dostaneme medziročný pokles o 36,6 %. Medziročný pokles bol ovplyvnený vysokou porovnávacou základňou roku 2020, kedy bolo zadaných väčšie množstvo stavieb dopravnej infraštruktúry s hodnotou viac než 100 mil. EUR (napr. železničný uzol Žilina, modernizácia železničnej trate Devínska Nová Ves – štátna hranica SR/ČR, rýchlostná cesta R2 Kriváň – Mýtna). V roku 2021 bola taká stavba zadaná iba jedna.

**Hodnota oznámení o zadaní zákazky**

|  |  |  |
| --- | --- | --- |
| Stavebné zákazky | Celkom | Nadlimitné |
| **mil. EUR** | medziročná zmena v % | mil. EUR | medziročná zmena v % |
| 2013 | 2 598 | a | +80,3 | 1 884 | a | +96,4 |
| 2014 | 2 413 | **r** | -7,1 | 1 712 | **r** | -9,2 |
| 2015 | 1 671 | **r** | -30,8 | 860 | **r** | -49,8 |
| 2016 | 2 119 | a | +26,9 | 1 513 | a | +76,0 |
|  2017 | 1 313 | **r** | -38,1 | 839 | **r** | -44,6 |
|  2018 | 1 107 | **r** | -15,7 | 525 | **r** | -37,4 |
|  2019 | 1 495 | a | +35,1 | 890 | a | +69,5 |
|  2020 | 1 912 | a | +27,8 | 1 405 | a | +57,9 |
|  Rok 2021 | 1 566 | **r** | -18,1 | 891 | **r** | -36,6 |

Zdroj: Vestník verejného obstarávania, výpočty CEEC Research

**Polročná analýza slovenského stavebníctva H1/2022 je zverejnená na:** [**www.ceec.eu**](http://www.ceec.eu)

**Kontakt pre média:**

Ing. Michal Vacek

Výkonný riaditeľ spoločnosti

CEEC Research

+420 776 023 170

michal.vacek@ceec.eu

Spoločnosť CEEC Research je prednou analytickou a výskumnou spoločnosťou zameriavajúcou sa na vývoj vybraných sektorov ekonomiky v krajinách strednej a východnej Európy. Jej štúdie sú využívané v súčasnej dobe viac ako 17 000 spoločnosťami. Spoločnosť CEEC Research vznikla v roku 2005 ako analytická organizácia špecializujúca sa na spracovávanie výskumov a analýz stavebného sektora, následne sa analytické zameranie rozšírilo aj na ďalšie vybrané sektory ekonomiky vrátane strojárenstva.

CEEC Research navyše k pravidelným a bezplatným analýzam tiež organizuje vysoko špecializované odborné konferencie, na ktorých sa zúčastňujú generálni riaditelia najvýznamnejších spoločností, prezidenti kľúčových zväzov, cechov a komôr a tiež ministri a najvyšší predstavitelia štátu z vybraných krajín.